A **Comunidade do Caribe** (**CARICOM**, polas súas siglas en inglés) (en castelán: *Comunidad del Caribe*, en francés: *Communauté Caribéenne*, en inglés: *Caribbean Community*, en neerlandés: *Caribische Gemeenschap*) é unha organización internacional para o fortalecemento das relacións na rexión do Caribe cuxa sede atópase en Georgetown, Güiana. Foi fundada en 1973 polo Tratado de Chaguaramas (Trinidad e Tobago) e substituíu á Asociación Caribeña de Librecambio que fora creada en 1965.

É unha organización de 15 nacións do Caribe (principalmente do Caribe anglófono) e dependencias británicas. Os membros de pleno dereito son: Antiga e Barbuda, Barbados, Belize, Dominica, Granada, Güiana, Haití, Xamaica, Montserrat, Saint Kitts e Nevis, Santa Lucía, San Vicente e as Granadinas, Suriname e Trinidad e Tobago (as Illas Virxes Británicas e as Illas Turks e Caicos son membros asociados). As Bahamas pertencen á Comunidade pero non ao mercado común creado no seu seo, mentres que Aruba, Colombia, Curaçao, México, Porto Rico, República Dominicana, San Martiño e Venezuela son países observadores. A sede da CARICOM atópase en Georgetown, Güiana.

A comunidade do Caribe desenvolve tres actividades principais: a cooperación económica a través do Mercado Común do Caribe, a coordinación da política exterior e a colaboración en campos como a agricultura, a industria, o transporte ou as telecomunicacións.

Os principais obxectivos da CARICOM son: promover a integración económica e a cooperación entre os seus membros, así como asegurar que os beneficios da integración se distribúan equitativamente, e coordinar a política exterior. As súas principais actividades inclúen a coordinación das políticas económicas e a planificación do desenvolvemento, a elaboración e a institución de proxectos especiais para os países menos desenvolvidos dentro da súa xurisdición; funcionar como un mercado rexional único para moitos dos seus membros (Mercado Único da CARICOM), e a resolución de conflitos comerciais rexionais.

Dende a creación da Comunidade do Caribe, o inglés é o idioma oficial da organización. A CARICOM converteuse en plurilingüe na práctica coa adición de Suriname, de fala neerlandesa, o 4 de xullo de 1995, e Haití, onde se falan francés e crioulo haitiano, o 2 de xullo de 2002. 

O 5 de xullo de 2001 en Nassau, Bahamas, os Xefes de Goberno asinaron o Tratado Revisado de Chaguaramas na súa Viséxima Segunda Reunión da Conferencia, preparando así o camiño para a transformación do Mercado Común da CARICOM no Mercado e Economía Única da CARICOM. Parte do tratado revisado entre os estados membros inclúe o establecemento e a aplicación da Corte de Xustiza do Caribe. 

Georgetown, sede da Comunidade do Caribe.

Precedentes históricos
----------------------

A Comunidade do Caribe, que orixinalmente se chamou Comunidade do Caribe e Mercado Común, foi establecida polo Tratado de Chaguaramas, que entrou en vigor o 1 de agosto de 1973. Os catro primeiros signatarios foron Barbados, Xamaica, Güiana e Trinidad e Tobago. A CARICOM substituíu á Asociación de Libre Comercio do Caribe (CARIFTA) en funcionamento entre 1965 e 1972, que fora organizada para proporcionar un enlace económico continuo entre os países de fala inglesa do Caribe tras a disolución da Federación das Indias Occidentais, en funcionamento dende o 3 de xaneiro de 1958 ao 31 de maio de 1962.

Obxectivos
----------

Os obxectivos da CARICOM son:

* A integración económica dos estados membros a través do establecemento dun réxime de Mercado Común.
* A coordinación das políticas exteriores dos estados membros.
* Promover a cooperación nos ámbitos educativos, culturais e industriais.

Órganos
-------

### Órganos principais

* Conferencia de Xefes de Estado
* Consello de Ministros

Os órganos principais son asistidos por 4 consellos, 3 comisións e unha secretaría que constitúe o principal órgano administrativo.

### Consellos

* Consello de finanzas e planificación (COFAP, polas súas siglas en inglés)
* Consello de comercio e desenvolvemento económico (COTED, polas súas siglas en inglés)
* Consello de Relacións Internacionais (COFCOR, polas súas siglas en inglés)
* Consello de desenvolvemento humano e social (COHSOD, polas súas siglas en inglés)

### Comités

* Comité de asuntos legais: dá asistencia legal aos órganos e comités.
* Comité de orzamento: examina o orzamento e traballa no programa da secretaría, tamén dá recomendacións ao consello de ministros.
* Comité banco central de gobernadores: dá recomendacións ao consello de finanzas e planificación en materia monetaria e fiscal.

Institucións derivadas
----------------------

Algunhas institucións foron creadas *de iure* baixo os auspicios da comunidade, como é o caso do Instituto Meteorolóxico e Hidrolóxico do Caribe (CIMH, polas súas siglas en inglés), a Organización Meteorolóxica do Caribe (CMO, polas súas siglas en inglés), o Instituto de Investigación e Desenvolvemento Agrícola do Caribe (CARDI, polas súas siglas en inglés), a Organización Caribeña de Administradores de Impostos (COTA, polas súas siglas en inglés) e o Instituto para a Alimentación e a Nutrición do Caribe (CFNI, polas súas siglas en inglés). Outras institucións asociáronse formalmente coa Comunidade: o Banco de Desenvolvemento do Caribe (CDB, polas súas siglas en inglés), a Universidade de Güiana, a Universidade das Indias Occidentais e a Organización de Estados do Caribe Oriental (OECS, polas súas siglas en inglés).

Estados membros
---------------

Países membros e Zonas Económicas Exclusivas da CARICOM. A superficie total do CARICOM alcanza os 2 300 297 km².
Os membros plenos na actualidade son: 

* Antiga e Barbuda (4 de xullo de 1974).
* Bahamas (4 de xullo de 1983).
* Barbados (1 de agosto de 1973).
* Belize (1 de maio de 1974).
* Dominica (1 de maio de 1974).
* Granada (1 de maio de 1974).
* Güiana (1 de agosto de 1973).
* Haití (membro provisional dende o 4 de xullo de 1998, pleno dende o 2 de xullo de 2002).
* Montserrat (1 de maio de 1974) (territorio británico de ultramar).
* Saint Kitts e Nevis (26 de xullo de 1974).
* San Vicente e as Granadinas (1 de maio de 1974).
* Santa Lucía (1 de maio de 1974).
* Suriname (4 de xullo de 1983).
* Trinidad e Tobago (1 de agosto de 1973).
* Xamaica Xamaica (1 de agosto de 1973).

Os membros asociados son:

* Anguila (xullo de 1999) (territorio británico de ultramar).
* Bermudas (2 de xullo de 2003) (territorio británico de ultramar).
* Illas Caimán Illas Caimán (16 de maio de 2002) (territorio británico de ultramar).
* Turks e Caicos (xullo de 1991) (territorio británico de ultramar).
* Illas Virxes Británicas (xullo de 1991) (territorio británico de ultramar).

A lingua española na Comunidade do Caribe
-----------------------------------------

Aínda que a lingua inglesa é oficial na maioría dos seus membros, en 2003 a Comunidade do Caribe acordou facer do castelán o seu segundo idioma oficial e recoñeceu a necesidade de popularizalo na rexión, para o que solicitou a axuda de Cuba e da Organización de Estados Americanos. Segundo declarou o 9 de outubro dese ano a súa subsecretaria xeral, Lolita Applewhaite, os xefes de estado da comunidade tomaron esa decisión para axudar a reducir as distancias culturais e de comunicación que a separan dos seus veciños latinoamericanos.

Notas
-----

1. ↑  "FEATURE ADDRESS BY MS LOLITA APPLEWHAITE, DEPUTY SECRETARY GENERAL, CARICOM, AT THE NATIONAL AWARD CEREMONY FOR OUTSTANDING STUDENTS, 9 OCTOBER 2003, GEORGETOWN, GUYANA". *CARICOM*. 10 de outubro de 2002. Arquivado dende o orixinal o 18 de xaneiro de 2022. Consultado o 18 de xaneiro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Comunidade do Caribe Modificar a ligazón no Wikidata*** |

### Outros artigos

* Comunidade Andina
* Mercosur
* Organización dos Estados Americanos
* Tratado de libre comercio de América do Norte
* Unión de Nacións Suramericanas

Ligazóns externas
-----------------

* Páxina web da Comunidade do Caribe Arquivado 15 de outubro de 2019 en Wayback Machine.
* Páxina web da Corte de Xustiza do Caribe
* Páxina web do Instituto Meteorolóxico e Hidrolóxico do Caribe
* Páxina web da Organización Meteorolóxica do Caribe
* Páxina web do Instituto de Investigación e Desenvolvemento Agrícola do Caribe
* Páxina web da Organización Caribeña de Administradores de Impostos Arquivado 18 de xaneiro de 2022 en Wayback Machine.
* Páxina web do Banco de Desenvolvemento do Caribe
* Páxina web da Universidade de Güiana
* Páxina web da Universidade das Indias Occidentais
* Páxina web da Organización de Estados do Caribe Oriental

|  |  |
| --- | --- |
| Control de autoridades | 
* Wd: Q205995
* WorldCat
* VIAF: 123142959
* BIBSYS: 6039792
* BNF: 145242773
* CiNii: DA15254432
* EBID: ID
* GEC: 0019183
* GND: 33586-1
* ISNI: 0000000121650967
* LCCN: n79060698
* NLA: 36560667
* SUDOC: 09948806X

 |